Tenders vereis rasionele proses | Netwerk24
Tenders vereis rasionele proses
Deur Pieter Raath, Bela-Bela 22 November 2020 00:03
As siviele ingenieur het ek in die laat 1990's vir die Waterberg-distriksmunisipaliteit projekbestuur gedoen op hul infrastruktuurprojekte.
Ons het tenders geëvalueer volgens 'n vasgestelde formule waar swart ekonomiese bemagtiging (SEB) in ag geneem is deur ondernemings met 'n meerderheid van swart aandeelhouers te bevoordeel met 'n toeslag van 10% op hul prys en vroue en gestremdes met 'n verdere 5%. Ander faktore soos kundigheid en finansiële stabiliteit is ook in aanmerking geneem, maar prys het 'n belangrike rol gespeel.
Tenders is Vrydae oopgemaak en almal was welkom om die geleentheid by te woon en die pryse van alle tenderaars is uitgelees. Punte is aan elke tender toegeken en die tender met die hoogste punte is by die tenderkomitee aanbeveel vir aanstelling. Toe hierdie objektiewe en regverdige proses laat vaar en tenderpryse geheim gehou is, was die weg oop vir korrupsie.
As die regering ernstig is om korrupsie hok te slaan, is die eerste logiese stap om terug te keer na 'n rasionele proses soos wat destyds gevolg is.